A fost nebunie pe Arena Națională, sâmbătă seara, când FCSB a sărbătorit titlul de campioană a României! Echipa patronată de Gigi Becali este fruntașă în clasamentul din Liga 1, iar după meciul cu CFR Cluj roș-albaștrii au ridicat trofeul. Chiar dacă au pierdut în fața elevilor lui Dan Petrescu, formația lui Elias Charalambous s-a detașat considerabil de restul echipelor aflate în cursa pentru titlu. După ani în care a lipsit de pe stadion, Gigi Becali și-a făcut apariția spre surprinderea multora. Nu singur, ci însoțit de doi călugări. Unul dintre slujitorii Domnului nu este chiar străin de fotbal. Cine este părintele care l-a însoțit pe latifundiarul din Pipera? Mulți nu l-au mai recunoscut!
Gigi Becali a fost prezent pe Arena Națională, în seara în care echipa lui a luat titlul. FCSB este noua campioană a României, după meciul cu CFR Cluj de sâmbătă seara. Latifundiarul din Pipera i-a surprins pe toți după ce și-a făcut apariția la stadion împreună cu doi călugări. Unul dintre slujitorii Domnului nu este deloc străin de fotbal, căci în urmă cu câțiva ani a fost arbitru. Este vorba de Alexandru Tudor, cel care a renunțat la arbitraj pentru a se dedica credinței. Și la acea vreme era o persoană apropiată lui Becali.
Afaceristul a fost însoțit la Arena Națională de cei doi călugări de care este foarte apropiat. A urcat treptele stadionului alături de ei, apoi au asistat la întreaga partidă. În repetate rânduri, patronul FCSB a punctat faptul că cei doi călugări sunt frații lui. Cei doi slujitori ai Domnului au venit de la Vâlcea și au luat parte la meci întreaga seară. Se pare că i-au purtat noroc echipei lui Gigi Becali!
„M-a rugat toată familia. Și fetele, și nevastă-mea, și ginerele, mai ales că nepoata mea o să meargă pe stadion. Am zis să vin s-o văd aici. Am zis să merg cu frații mei care s-au rugat pentru mine și care mi-au dat ajutorul să câștigăm titlul ăsta. Ei sunt frații mei pe care-i iubesc, așa m-au obișnuit ca frați. Am zis să mergem acum ca să dăm slavă”, a ținut să spună Gigi Becali, înainte de meciul dintre FCSB și CFR Cluj.
Alexandru Tudor a activat mai bine de două decenii în prima ligă a fotbalului românesc. Era numit „Brad Pitt Tudor”, fiind cunoscut și pentru faptul că a fost un om apropiat lui Gigi Becali. El a renunțat la arbitraj în anul 2018 și a luat calea credinței. A devenit călugăr, după o lungă perioadă în care a fost un arbitru foarte cunoscut, atât la nivel național, cât și internațional. A renunțat la meseria lui la vârsta de 47 de ani, ultimul meci pe care l-a arbitrat fiind cel dintre Concordia Chiajna și Poli Timișoara. Astăzi, fostul mare arbitru este călugăr pustnic, așa cum a precizat Gigi Becali.